b"\n_START_ARTICLE_\nIsabella Colbran\n_START_SECTION_\nBiografia\n_START_PARAGRAPH_\nSon pare, Juan Colbrandt, era m\xc3\xbasic de la Capella Reial de la cort espanyola. Va debutar a Madrid l'any 1806, per\xc3\xb2 la major part de la seua carrera es va desenvolupar a It\xc3\xa0lia. Entre 1811 i 1822, va ser la prima donna oficial del Teatre San Carlo de N\xc3\xa0pols. El 1822 es va casar amb Gioachino Rossini. Era tia materna de Julia Esp\xc3\xadn i P\xc3\xa9rez de Collbrand.\n_START_SECTION_\nRelaci\xc3\xb3 amb Rossini\n_START_PARAGRAPH_\nA N\xc3\xa0pols, Isabella Colbran era la favorita de l'empresari del Teatre San Carlo, Domenico Barbaia, amb qui va conviure. Per obtenir el m\xc3\xa0xim profit del talent musical de Colbran, Barbaia va encarregar a Rossini la composici\xc3\xb3 d'una s\xc3\xa8rie d'\xc3\xb2peres per a ella. Aix\xc3\xad, l'any 1815, quan Isabella es trobava al cim de la seua popularitat, Rossini va escriure especialment per a ella el paper protagonista d'Elisabetta, regina d'Inghilterra._NEWLINE_La seg\xc3\xbcent \xc3\xb2pera napolitana de Rossini fou Otello en la qual Isabella va cantar el paper de Desdemona. L'\xc3\xb2pera va esdevenir immensament popular; de fet, Isabella es trobava en possessi\xc3\xb3 de les seues millors facultats. No obstant aix\xc3\xb2, poc despr\xc3\xa9s, la seua veu va anar deteriorant-se i va comen\xc3\xa7ar a mostrar signes de fatiga. Tot i aix\xc3\xad, va continuar la seua carrera, i va estrenar els papers d'Armida (Armida), Elcia (Mos\xc3\xa8 in Egitto), Zoraide (Ricciardo e Zoraide), Ermione (Ermione), Elena (La donna del lago), Anna (Maometto II), i Zelmira (Zelmira), totes compostes per Rossini per a N\xc3\xa0pols._NEWLINE_Es van casar el 15 de mar\xc3\xa7 de 1822. El matrimoni va visitar Viena i Ven\xc3\xa8cia, on Rossini va compondre Semiramide. Isabella va estrenar aquesta \xc3\xb2pera en el paper principal, i tot i que l'obra va resultar un vertader \xc3\xa8xit i que el paper estava escrit per dissimular els problemes de la cantant, Colbran va decebre el p\xc3\xbablic. En una posterior visita a Londres, els seus problemes vocals van agreujar-se, fet que la va fer prendre la decisi\xc3\xb3 d'abandonar els escenaris. Mentre Isabella va romandre a Bolonya, Rossini es va instal\xc2\xb7lar a Par\xc3\xads. Finalment, Colbran i Rossini es van divorciar l'any 1837."